b'\n_START_ARTICLE_\nBabi\xc4\x8di\n_START_SECTION_\nIzvor krajevnega imena\n_START_PARAGRAPH_\nKrajevno ime B\xc3\xa1bi\xc4\x8di je verjetno izpeljano iz B\xc3\xa1b\xd1\x8aci, ki je mno\xc5\xbeinska oblika od B\xc3\xa1b\xd1\x8cc\xd1\x8c, ki se ohranja v hrva\xc5\xa1kih priimkih B\xc3\xa1bac, B\xc3\xa0bec. To je imenotvorna razli\xc4\x8dica od imena B\xc3\xa1bi\xc5\xa5\xd1\x8c, kar je dalo slovenski priimek Babi\xc4\x8d in hrva\xc5\xa1ki priimek B\xc3\xa0bi\xc4\x87. Prvotno je ozna\xc4\x8devalo sina starej\xc5\xa1e \xc5\xbeenske ali otroka, ki ga redi starej\xc5\xa1a \xc5\xbeenska, baba. V starih zapisih iz leta 1763-1787 se kraj omenja kot Bebichi in Babici.\n_START_SECTION_\nProstovoljno gasilsko dru\xc5\xa1tvo Babi\xc4\x8di\n_START_PARAGRAPH_\nPGD Babi\xc4\x8di je dru\xc5\xa1tvo II. kategorije in \xc4\x8dlan OGZ Koper. Pokriva po\xc5\xbearno obmo\xc4\x8dje krajevnih skupnosti Marezige, Vanganel in Bor\xc5\xa1t. Skrbi za varnost in nudi pomo\xc4\x8d ve\xc4\x8d kot 3000 ljudem iz lastnega po\xc5\xbearnega okoli\xc5\xa1a. Skupna povr\xc5\xa1ina po\xc5\xbearnega okoli\xc5\xa1a, ki ga pokriva PGD Babi\xc4\x8di, je 3504,21 hektarjev, od tega je 1729,5 hektarjev gozdov. V dru\xc5\xa1tvu delujejo tudi veteranska in mladinska sekcija ter \xc5\xbeenska desetina. Velik poudarek namenja preventivi, zato \xc5\xbee ve\xc4\x8d let sodeluje s krajani, z Osnovno \xc5\xa1olo Marezige, vrtcem v Marezigah in vrtcem Pikapolonica v Vanganelu. Gasilci vsako leto v Babi\xc4\x8dih organizirajo tradicionalno junijsko va\xc5\xa1ko \xc5\xa1agro.'